《少昊降世》
魏晋·《拾遗记》

少昊以金德王，母曰皇娥，旋宫而夜织，或乘桴木而昼游，经历穷桑苍茫之浦。时有神童，容貌绝俗，称为白帝子，即太白之星，降于桑际，与皇娥宴戏，奏便娟之乐，游漾忘归。

帝子与皇娥泛于海上，以桂枝为表，结熏茅为旌，刻玉为鸠，置于表端，言鸠知四时之候。故《春秋传》曰，司至是也。今之相风，此之遗象也。

帝子与皇娥并坐，抚桐峰梓瑟。皇娥倚瑟而清歌，白帝子答歌。

及皇娥生少昊，号曰穷桑氏，一号金天氏。时有五凤，随方之色，集于帝庭，因曰凤鸟氏。